ढाका,21 अक्तूबर ( न्यूज़ अपडेट इंडिया ) : भारतीय हॉकी टीम ने एशिया कप के सुपर-4 के अपने आखिरी मैच में चिर प्रतिद्वंद्वी पाकिस्तान को 4-0 से हराकर फाइनल में अपनी जगह बना ली है। भारत को कल के खिताबी मुकाबले में जगह बनाने के लिए सिर्फ ड्रॉ की दरकार थी लेकिन टीम ने तीन मैदानी गोल और एक पेनल्टी कार्नर पर किए गोल की बदौलत शान से फाइनल में प्रवेश किया। भारत की ओर से सतबीर सिंह 39वें मिनट, हरमनप्रीत सिंह 51वें मिनट, ललित उपाध्याय 52वें मिनट और गुरजंत सिंह 57वें मिनट ने गोल दागे। इस जीत से भारत ना सिर्फ सात अंक के साथ ग्रुप चार चरण में शीर्ष पर रहा बल्कि उसने पाकिस्तान के खिलाफ अपना दबदबा जारी रखा।